রাজধানীর উইলস লিটল ফ্লাওয়ার স্কুল অ্যান্ড কলেজের পরিচালনা পর্ষদের (গভর্নিং বডি) নির্বাচন তিন মাসের জন্য স্থগিত করেছেন হাইকোর্ট। একই সাথে শিক্ষাপ্রতিষ্ঠানটির ইংরেজি মাধ্যম (ইংলিশ মিডিয়াম) শাখার অভিভাবকদের ভোটার তালিকায় কেন অন্তর্ভুক্ত করা হবে না তা জানতে চেয়ে রুল জারি করেছেন আদালত। গতকাল বিচারপতি আবু তাহের সাইফুর রহমান ও বিচারপতি মোহাম্মদ আলী সমন্বয়ে গঠিত হাইকোর্টের অবকাশকালীন দ্বৈত বেঞ্চ এই আদেশ দেন।
আদালতে রিটের পক্ষে শুনানি করেন সিনিয়র আইনজীবী এ জে মোহাম্মদ আলী। রাষ্ট্রপক্ষে ছিলেন ডেপুটি অ্যাটর্নি জেনারেল অমিত তালকুদার।
রিট আবেদনে বলা হয়েছে, উইলস লিটল ফ্লাওয়ার স্কুল অ্যান্ড কলেজের গভর্নিং বডির নির্বাচনে ভোটার তালিকায় ইংলিশ মিডিয়ামের শিক্ষার্থীদের অভিভাবকদের অন্তর্ভুক্ত করা হয়নি। এর বৈধতা চ্যালেঞ্জ করে ইংলিশ মিডিয়াম শাখার এক শিক্ষার্থীর অভিভাবক শহিদুল ইসলাম হাইকোর্টে রিট করেন।
আগামী ২৮ সেপ্টেম্বর উইলস লিটল ফ্লাওয়ার স্কুল অ্যান্ড কলেজের গভর্নিং বডির নির্বাচন অনুষ্ঠিত হওয়ার কথা ছিল।